Proizvodi i usluge 2014. (2013.)

1. Praćenje ugovora o bespovratnim sredstvima koji su dodijeljeni u okviru programa Obzor 2020., te u okviru poziva na natječaje za dodjelu bespovratnih sredstava namijenjenih istraživačima početnicima (engl. Starting Grants), bespovratnih sredstava namijenjenih samostalnim istraživačima (engl. Consolidator Grants), bespovratnih sredstava namijenjenih naprednim istraživačima (engl. Advanced Grants) i dodatnih bespovratnih sredstava za razvoj ideja proizašlih iz projekata trenutačnih ili bivših korisnika (engl. Proof-of-Concept Grants). Program rada Obzor 2020. provodi se objavljivanjem godišnjih poziva na podnošenje prijedloga, nakon kojih slijedi evaluacija (koju obavljaju vanjski stručnjaci), priprema i potpisivanje ugovora o bespovratnim sredstvima te naposljetku praćenje provedbe projekta. Na temelju svakog poziva na podnošenje prijedloga zaključuje se niz ugovora o bespovratnim sredstvima uz očekivani projektni ciklus od otprilike pet godina. 2. Provedba poziva na podnošenje prijedloga za 2014. u sklopu programa rada Obzor 2020. (za programe Starting Grants, Consolidator Grants, Advanced Grants i Proof-of-Concept Grants): 2014. podneseno je 8 530 prijedloga, od kojih su 3 273 bila za program Starting Grants, 2 528 za Consolidator Grants, 2 287 za Advanced Grants i 442 za Proof-of-Concept Grants (ukupno za oba roka prijave). Od toga je bilo ukupno 8 374 prihvatljivih prijedloga koje su zatim evaluirale skupine stručnjaka. Ukupno je odabrano 378 prijedloga za postupak dodjele bespovratnih sredstava za programe Starting Grants i Proof-of-Concept Grants. Poziv na podnošenje prijedloga za dodjelu bespovratnih sredstava u okviru programa Consolidator Grants za 2014. još nije dovršen, a poziv za program Advanced Grants još je u fazi evaluacije jer je kalendar poziva pomaknut za 5 mjeseci zbog toga što su Vijeće i Parlament kasno donijeli program Obzor 2020. 3. Pružanje i pronošenje informacija o programu rada Obzor 2020. i aktivnostima Agencije tijekom 2014. godine. 4. Znanstveno vijeće održavalo je tijekom 2014. godine redovne sastanke u Bruxellesu i diljem Europe, obično na poziv nacionalnih tijela vlasti. Održavanje sastanaka u raznim zemljama koje su ili države članice EU-a ili pridružene zemlje način je da se poveća vidljivost Europskog istraživačkog vijeća. Sastanci se smatraju važnim događanjima za nacionalna tijela vlasti, kao i za lokalnu znanstvenu i istraživačku zajednicu. Od 1. siječnja 2014. do 31. prosinca 2014. organizirano je pet plenarnih zasjedanja Znanstvenog vijeća: u siječnju, ožujku i prosincu u Bruxellesu (Belgija), u lipnju u Oslu (Norveška) te u listopadu u Zagrebu (Hrvatska). Na temelju preporuka skupine stručnjaka u vezi s pregledom struktura i mehanizama Europskog istraživačkog vijeća tijekom 2009. godine, Znanstveno vijeće osnovalo je dva stalna odbora: prvi daje smjernice u pitanjima sukoba interesa, znanstvenog nepoštenja te u etičkim pitanjima, dok se drugi bavi odabirom stručnjaka zaduženih za evaluaciju. Izvršna agencija podupirala je operativne aktivnosti ovih dvaju odbora od kojih se tijekom 2014. godine prvi sastao dva puta, a drugi tri puta. Članovi Znanstvenog vijeća također se sastaju u radnim skupinama kako bi rješavali posebna pitanja. Izvršna agencija organizirala je 2014. godine razne sastanke radnih skupina Europskog istraživačkog vijeća u vezi s inovacijama i odnosima s industrijom, slobodnim pristupom, jačanjem međunarodnog sudjelovanja, ravnomjernom zastupljenosti spolova i ključnim pokazateljima uspješnosti. Radne skupine provode analize i daju doprinos znanstvenoj strategiji Europskog istraživačkog vijeća u područjima koja su obuhvaćena njihovim mandatima, i to prijedlozima koje Znanstveno vijeće usvaja na plenarnoj sjednici s ciljem: ispitivanja ERC-ova odnosa s industrijskim/poslovnim sektorom i učinka istraživanja o inovacijama koje financira ERC; jamčenja da je ERC predvodnik najboljih praksi u vezi s istraživanjem o ravnopravnosti spolova; istraživanja odgovarajućih mehanizama za poticanje sudjelovanja istraživača izvan EU-a u pozivima za podnošenje prijedloga koje provodi ERC; izrade plana za praćenje i evaluaciju ostvarenja misije ERC-a, uz pokazatelje i ciljne vrijednosti, kako bi se poduprle kratkoročne, srednjoročne i dugoročne politike Znanstvenog vijeća. Tijekom 2014. započela je s radom nova skupina pod nazivom Radna skupina za proširenje europskog sudjelovanja. Njena je misija potaknuti države srednje i istočne Europe kako bi uspješnije poduprle svoje nadarene znanstvenike i više ulagale u istraživanja. Skupina će u tim državama raditi na podizanju razine osviještenosti o programima ERC-a i boljem informiranju istraživačkih zajednica o tome što se nudi znanstvenicima u sklopu dodjele bespovratnih sredstava ERC-a te jačanju sudjelovanja dosad neotkrivenih nadarenih znanstvenika iz tih regija. Izvršna agencija pripremila je u suradnji s članovima skupina niz radnih dokumenata koji sadrže analize i ključne poruke o posebnim problemima s kojima se suočavaju radne skupine i stalni odbori. Glavne aktivnosti u vezi s radom tih radnih skupina tijekom 2014. obuhvatile su sljedeća područja: Inovacije i odnosi s industrijom: u srpnju 2014. devet korisnika bespovratnih sredstava ERC-a u sklopu programa Proof-of-Concept Grants najprije je prošlo program osposobljavanja, a zatim su dobili poziv da svoje ideje predstave ulagačima tijekom trominutnih izlaganja pred mrežom koju čine vodeći inovatori iz industrije i akademske zajednice te upravitelji fondova poduzetničkog kapitala. To je bilo drugo događanje te vrste koje je ERC organizirao u suradnji s medijskim poduzećem ScienceBusiness. Prvo je bilo održano u veljači 2013. Slobodan pristup: u okviru zajedničke radionice ERC-a i DNFR-a pod nazivom „Poticanje akademske izvrsnosti u svijetu koji se mijenja”, koja je održana u lipnju kao popratno događanje uz ESOF 2014., organizirano je predavanje o slobodnom pristupu i znanstvenoj izvrsnosti. Nakon toga je u rujnu održana dvodnevna radionica o upravljanju istraživačkim podatcima i njihovoj razmjeni, koja je privukla više od 140 sudionika iz cijele Europe. Organizirano je i nekoliko seminara s predstavnicima posebnih infrastruktura za slobodan pristup, primjerice spremišta podataka Dryad i figshare, zaklade OAPEN koja upravlja platformom za slobodan pristup knjigama i inicijative za obnovljivost. U suradnji sa STM-om, međunarodnom zajednicom znanstvenih, tehničkih i medicinskih izdavača, održana su još dva seminara, jedan o utvrđivanju cijena za stručne časopise te jedan o izdavaštvu u formatu dugačkog teksta u digitalnom okruženju. Ravnomjerna zastupljenost spolova: kako bi se pronašlo rješenje za povećanje broja prijava znanstvenica u sklopu poziva za podnošenje prijedloga koje provodi ERC, Znanstveno vijeće ERC-a u lipnju 2014. donijelo je Plan ERC-a za ravnopravnost spolova za razdoblje 2014. – 2020. Taj je dokument izradila radna skupina za ravnomjernu zastupljenost spolova i namijenjen je unaprjeđenju ciljeva Plana ERC-a za ravnopravnost spolova za razdoblje 2007. – 2013. Osim toga, radna skupina za ravnomjernu zastupljenost spolova naručila je neovisnu studiju, projekt ERCAREER, kako bi se razmotrile razlike i sličnosti u razvoju karijere korisnika i korisnica bespovratnih sredstava ERC-a te pružile preporuke u vezi s tim pitanjem.